ועדת הכספים, כנסת 18, פרוטוקול מספר 551, 2010-11-30 12:15

משה גפני: אני פותח את ישיבת ועדת הכספים.

משה גפני: על סדר היום בנק לאומי לישראל, מכירת יתרת אחזקות המדינה.

משה גפני: תמונת המצב היא שהוגשו רביזיות.

משה גפני: חברים הגישו רביזיות על הנושא של ההחלטה על בנק לאומי וזאת מאחר שהיה לנו חשש מהסכם השכר שלא נחתם בין הנהלת בנק לאומי לעובדים.

משה גפני: חבר ביקש רביזיה ואז או שהוא מוריד אותה או שאנחנו מפילים אותה.

משה גפני: הוא לא צריך להיות כאן.

פניה קירשנבאום: חוץ מהעובדים, עלה נושאים שונים.

שי חרמש: עלו הרבה נושאים ולא רק העובדים.

משה גפני: אני מסביר.

משה גפני: עלה הנושא של העובדים שלא חותמים אתם הסכמי שכר.

משה גפני: היו דעות של חברים שההפרטה ככלל היא לא טובה.

משה גפני: לאחר שהתקיימה הרביזיה הזאת ואני לא הצבעתי עליה, אלא ביקשתי שישבו עם העובדים על אף שהיו טענות שבעצם זה לא קשור לנושא של ההפרטה, אבל קבעתי ישיבה עם הנהלת בנק לאומי, ישיבה שנקבעה ליום שני נדמה לי.

משה גפני: יום לפני כן נחתם ההסכם עם הנהלת בנק לאומי, עם העובדים.

משה גפני: דיברה אתי יושבת ראש ועד העובדים ודיבר אתי סגן המנהל הכללי של הבנק והם אמרו שנחתם ההסכם.

משה גפני: יושבת ראש ועד העובדים אמרה שהם שבעי רצון.

שלי יחימוביץ': בזכות יושב ראש ועדת הכספים.

משה גפני: כן.

משה גפני: הרבה פעמים קורים דברים מאוד משונים.

משה גפני: מתנהל משא ומתן אפילו במשך שנים, ועד שזה לא עולה לדיון בוועדה, זה לא נגמר.

משה גפני: מעניין, תמיד יום לפני הדיון בוועדה זה נגמר אבל זה לא משנה.

משה גפני: דרך אגב, היא אמרה לי שהיא אמרה בכל מקום שזה בזכות ועדת הכספים.

משה גפני: אני לא יכול לחלוק עליה אבל אני גם לא יכול לאשר את זה כי אני לא יודע מה היו הסיבות לכך שפתאום חתמו על ההסכם.

משה גפני: אני ביקשתי מכולם להסיר את הרביזיה, חוץ משל ג'ומס.

שי חרמש: גם אני.

משה גפני: בסדר, לא משנה, זאת הצבעה אחת.

משה גפני: אני ביקשתי להסיר את הרביזיות מכיוון שהחלטה עקרונית התקבלה, שאנחנו מאשרים לממשלה למכור את בנק לאומי, את מניות המדינה בבנק לאומי.

משה גפני: כל התהליך של המכירה יעבור לוועדת משנה חסויה של ועדת הכספים.

משה גפני: זאת אומרת, אנחנו מאפשרים להם את המתווה.

משה גפני: לא מאשרים להם את הפרטים.

משה גפני: הפרטים, ללא שיאושרו בוועדת המשנה החסויה של ועדת הכספים, אין להם תוקף.

משה גפני: אנחנו מאפשרים להם ללכת למתווה של מכירת הבנק.

משה גפני: מה שעומד עכשיו על סדר היום זאת הצבעה  על הרביזיה בלבד מכיוון שהוועדה כבר קיבלה החלטות וזה עובר לוועדת המשנה החסויה, אם אכן הרביזיה נופלת.

משה גפני: חברת הכנסת שלי יחימוביץ ביקשה לומר משפט.

משה גפני: בבקשה.

שלי יחימוביץ': אדוני היושב ראש, ההסכם עם העובדים הוא מאוד חשוב.

שלי יחימוביץ': אני האחרונה שאתעלם מזכויותיהם של העובדים בעת הפרטה, אבל זאת לא חזות הכל.

שלי יחימוביץ': יש לנו כאן סוגייה הרבה יותר משמעותית מאשר זכויות העובדים וזאת לא הייתה המכשלה היחידה בדרך לאישור ההפרטה הזאת.

שלי יחימוביץ': למען הפרוטוקול אני רוצה לומר שאני מתנגדת למהלך הזה.

שלי יחימוביץ': אני חושבת שהוא שגוי.

שלי יחימוביץ': אין שום סיבה למדינה להיחפז ולוותר על השליטה בבנק היחיד שנותרה לה בו שליטה.

שלי יחימוביץ': אני חושבת שזה מוסיף ליציבות המערכת הבנקאית שלמדינה יש שליטה לפחות על אחד הבנקים, ובוודאי על בנק גדול.

שלי יחימוביץ': אני חושבת שזאת שגיאה, אני חושבת שזה כלי משמעותי ביותר לשמור על יציבות המערכת הבנקאית, לשמור על שליטה בבנק אחד.

שלי יחימוביץ': לא קרה שום דבר, הבנק הזה תפקד מצוין והדבר היחיד שלא קרה בו זה שלא היו בו משכורות מטורפות כמו בבנקים אחרים.

שלי יחימוביץ': היו משכורות יפות אבל לא מטורפות וזה הדבר היחיד שהבדיל בינו לבין בנקים אחרים מבחינת תפקוד.

שלי יחימוביץ': אנחנו עדיין לא יודעים איך מתנהג בנק בלי גרעין שליטה, אין לנו ניסיון בזה, אנחנו לא יודעים, גם הפיקוח על בנקים בלי גרעין שליטה עוד לא הוסדר, אז מה בוער?

שלי יחימוביץ': למה?

שלי יחימוביץ': למי כל כך בוער?

שלי יחימוביץ': יש כאן צעד שבעיניי הוא פשוט חסר אחריות ובלתי מובן.

שלי יחימוביץ': אם אתה מביא את הרביזיה להצבעה, אני אצביע נגד הסרתה.

משה גפני: כן, אני מביא אותה.

משה גפני: את תצביעי בעד הרביזיה.

שלי יחימוביץ': אצביע בעד הרביזיה, כן.

משה גפני: תודה רבה.

משה גפני: חבר הכנסת שי חרמש, אני מתנצל בפניך, אתה באמת ממגישי הרביזיה אבל לא היית באותה ישיבה.

אמנון כהן: אני מבקש רק נימוקים מקצועיים.

שי חרמש: רק נימוקים מקצועיים.

שי חרמש: מה שקורה, זה לא צחוק.

שי חרמש: עוסקים כאן בנכס שעל פי דעת כל בר דעת שבודק את הנושא הזה, אין סיבה למכור.

שי חרמש: מכל מניות הבנקים כרגע, ציון פיניאן, מניית בנק לאומי היא המניה שלא מיצתה את הפוטנציאל וזה מוסכם על כולם וזה בכלל לא בוויכוח.

שי חרמש: יתכן שהסורים על הגדרות, כמו שנוהגים לומר.

שי חרמש: כלומר, מדינת ישראל בבעיית מחזור חוב נוראי, החשב הכללי רץ בכל העולם ומחפש כסף ולא מוצא, ואז יש פתרון, שניים ורבע מיליארד שקלים אפשר להוציא כאן כרגע בלי ויכוחים ובוא נציל את העניין.

שי חרמש: אין למדינת ישראל שום בעיה של מחזור חוב.

שי חרמש: עלות המימון של החוב של מדינת ישראל גבוה מהתשואה של בנק לאומי.

שי חרמש: בנק לאומי מחר מחלק דיבידנד מיליארד שקלים משני מיליארד שקלים רווחים.

שי חרמש: מדינת ישראל, לא רק שהיא מחזיקה נכס, אלא היא מקבלת פירות.

שי חרמש: אם אני הייתי מחזיק היום תיק מניות של בנק לאומי, הדבר האחרון שהייתי עושה כמשקיע רציונאלי זה למכור אותו.

שי חרמש: אין סיבה בעולם למכור אותו.

שי חרמש: יש את הישראבלופ של גרעין שליטה.

שי חרמש: ישבתי עם מנכ"ל אחד הבנקים הגדולים ואמר לי שהדבר הכי מסוכן בעולם זה גרעין שליטה סמוי.

שי חרמש: כאשר יש גרעין שליטה גלוי, אתה יודע עם מי אתה מתעסק.

שי חרמש: מתבצע כאן גרעין שליטה סמוי.

שי חרמש: אתם רוצים יותר מזה?

משה גפני: לא. אם כל הכבוד, אתה מנצל את טוב לבי.

משה גפני: מה שעומד על סדר היום זאת הצבעה על הרביזיה.

משה גפני: הדיון התקיים והבעת את דעתך אבל הוועדה לא קיבלה אותה והצביעה בעד.

משה גפני: תגיד משפט.

שי חרמש: יבוא לכאן היסטוריון בעוד עשר שנים.

משה גפני: ההיסטוריון לא רלוונטי עכשיו.

שי חרמש: הוא ישאל מי החמור שמכר את זה ואני לפחות רוצה להופיע עם כתב נקי.

משה גפני: אמרת את זה בדיון.

שי חרמש: אני רוצה שבעוד עשר שנים ידעו מה אני אמרתי ולכן תן לי עוד דקה.

משה גפני: בסדר.

משה גפני: אני לא יכול לסרב לך.

שי חרמש: מגיע מפקח על הבנקים ואומר להמתין.

שי חרמש: אמנון, קצת כבוד לאופוזיציה מדוכאת.

משה גפני: אופוזיציה מדוכאת.

משה גפני: אני מקנא בהם.

שי חרמש: בא המפקח על הבנקים – וזאת כבר לא פוליטיקה ולא קדימה – ואומר לחכות, נעביר את חוק מרני, נסדיר את נושא גרעיני השליטה כי מבהיל אותי היום יותר מכל, ואני כבר מוכן לתמוך בגרעין שליטה בבנק לאומי ובלבד שלא יהיה לי גרעין שליטה בלתי פורמלי שזה הדבר הכי מסוכן.

שי חרמש: אני אומר שאין מה לרוץ, 10 אחוזים יושבים שם ומסתכלים, כמו ששלי אמרה, בוחנים, מפקחים.

שי חרמש: מדינה לא מנהלת עסקים, כי כשהיא מנהלת זה יוצא רע, אבל מדינה יכולה לפקח על עסקים ו-10 אחוזים בבנק זה בסדר.

שי חרמש: לכן אני אומר שאני בעד הרביזיה ואני נגד המכירה.

שי חרמש: אל תרוצו כי אין לאן לרוץ.

משה גפני: תודה רבה.

משה גפני: אמנון, אתה רוצה לדבר?

אמנון כהן: אני רוצה לומר לחברים למה הצבענו.

אמנון כהן: אנחנו נותנים זמן של חצי שנה והבטיח לנו נגיד בנק ישראל.

משה גפני: הוא גם לא יכול למכור בלעדינו.

אמנון כהן: כן.

אמנון כהן: אמר נגיד בנק ישראל, המפקח על הבנקים, שהחקיקה נמצאת כבר בעיצומה וצריכה לעבור.

אמנון כהן: זאת אומרת, יוסדר הנושא הזה של גרעין השליטה.

משה גפני: אומרת היועצת המשפטית שזה כבר נמצא בניסוח וזה אמור להגיע לכאן.

אמנון כהן: את זה אני אומר.

אמנון כהן: לכן אני אומר שזה לא סותר, אין לנו כאן בעיה, מה גם שזה בא לוועדה החשאית.

שי חרמש: קרא את העיתון.

שי חרמש: השוק כבר מתחיל להיערך.

שי חרמש: כבר כל הברוקרים מחכים להחלטה.

אמנון כהן: היושב ראש קיבל החלטה אמיצה ואני מציע שנצביע.

משה גפני: אני נותן לציון שמע מההסתדרות גם לומר משפט ואחר כך אני אסכם.

ציון שמע: תודה רבה.

ציון שמע: באתי להודות לוועדה על העזרה והסיוע שהיא נתנה לנו וליושב ראש הוועדה.

ציון שמע: אנחנו חתמנו על הסכם ב-17 בנובמבר וההסכם הוא מאוד חשוב ויוצר שקט אצל העובדים.

ציון שמע: הוא ממשיך את מערכת יחסי העבודה הטובים שקיימים בבנק.

ציון שמע: תודה רבה על הכל.

שי חרמש: תגיד גם שאתם לא מתים שימכרו את המניות.

ציון שמע: זה נושא שאני לא מתערב בו.

משה גפני: אני מבקש לסכם ונצביע.

משה גפני: לגבי התהליך, אנחנו הגבלנו אותם בזמן והם גם לא יכולים למכור בלי ועדת המשנה שלנו.

משה גפני: חוק מרני אמור להגיע לכאן בזמן הקרוב.

משה גפני: זה תהליך שהוא רק מתחיל ולא מסתיים בהחלטה הזאת.

שי חרמש: העיתון משקר?

שי חרמש: עיתון לא יכול לשקר.

משה גפני: רבותיי, אנחנו מצביעים על הרביזיה.

משה גפני: ה צ ב ע ה     הרביזיה לא התקבלה

משה גפני: תודה רבה.